Document ID: /roh_data/filtered/fineweb-2-filterrobots_roh.jsonl.gz/70578

Grosser Rat
Cussegl grond
Gran Consiglio
Tenor la directiva da la politica da finanzas nr. 6 dastga la summa totala budgetada dals salaris da l'administraziun chantunala s'augmentar en media effectivamain per maximalmain 1 pertschient per onn. Exceptadas da questa directiva èn resursas da persunal, sch'ils custs vegnan finanziads tras contribuziuns da terzas varts.
Observond questa directiva ha la Regenza proponì ed il Cussegl grond ha permess ils onns 2016 fin 2020 tut en tut 338,35 novas plazzas a temp cumplain (equivalents a temp cumplain, FTE). 247,85 da questas plazzas a temp cumplain eran exceptadas da la directiva nr. 6. Tut en tut èn vegnidas stgaffidas da nov durant quests 5 onns 90,5 FTE ch'èn relevants tenor la directiva.
Novas plazzas èn vegnidas e vegnan savens motivadas cun la realisaziun da puncts centrals da svilup. Tenor l'avis da la fracziun da la PBD daventan resursas da persunal er puspè libras suenter la realisaziun da puncts centrals da svilup. Questas resursas da persunal pon alura vegnir duvradas per novas incumbensas.
Cun ils meds finanzials impundids per la digitalisaziun pon vegnir optimads e raziunalisads andaments da lavur. Cun l'avertura da Sinergia ha ina part da l'administraziun survegnì l'infrastructura la pli moderna che duai gidar ad augmentar l'effizienza.
La realisaziun consequenta d'in process permanent da meglieraziun duai permetter a la Regenza dal chantun Grischun ed a las persunas directivas che sustegnan quella d'eliminar las lavurs che n'èn betg pli necessarias u da stgaffir dapli resursas cun renunziar ad incumbensas e cun reducir standards da prestaziun (differenziaziun tranter "must have" e "nice to have"). La lavur da las resursas da persunal existentas sto vegnir examinada cuntinuadamain per garantir ch'il persunal existent vegnia engaschà al dretg lieu.
Suenter onns cun fitg buns resultats dovri – sut l'aspect ch'ils preventivs ed ils quints annuals vegnan a sa pegiurar – ina midada da la cultura en connex cun stgaffir novas plazzas. I daventa pli e pli impurtant d'impunder las resursas da persunal existentas en ina moda ch'è orientada als basegns, a las finamiras ed als resultats.
La finamira da l'incumbensa è quella d'impedir ch'i vegnian stgaffidas plazzas supplementaras fin l'onn 2024 senza excluder preventivs dals salaris u svilups dals salaris per collavuraturas e collavuraturs existents.
Sin basa da questas explicaziuns incumbensain nus la Regenza:
Tavau, ils 9 da december 2020
Bettinaglio, Hohl, Lamprecht, Buchli-Mannhart, Aebli, Casty, Clalüna, Danuser, Ellemunter, Grass, Hardegger, Hefti, Michael (Donat), Müller (Susch), Niggli-Mathis (Grüsch), Papa, Tanner, Widmer (Favugn), Widmer-Spreiter (Cuira), Patzen
Dapi il plan da finanzas per ils onns 1990–1992 fixescha il Cussegl grond periodicamain valurs directivas da la politica da finanzas per la proxima perioda da planisaziun. Quest instrument directiv è sa cumprovà en plirs reguards. Las valurs directivas èn accordadas ina cun l'autra e garanteschan – sche las prescripziuns vegnan observadas consequentamain – che las finanzas publicas restian en equiliber e che la quota statala chantunala na s'augmentia betg a lunga vista. Dapi l'onn 2013 vegnan las novas plazzas ch'èn admessas, limitadas tras prescripziuns areguard l'augment dals imports. Tenor la valur directiva da la politica da finanzas nr. 6 dastga la summa totala dals salaris che ston vegnir finanziads dal chantun s'augmentar en media effectivamain per maximalmain 1 % per onn. Questa valur directiva correspunda a la valur directiva nr. 3, tenor la quala las expensas chantunalas totalas dastgan medemamain s'augmentar effectivamain per maximalmain 1 %. Uschia duai vegnir stabilisada la quota statala. Las medemas restricziuns areguard l'augment valan perquai er per il persunal da l'administraziun chantunala.
Ils custs totals da persunal importan cun var 400 milliuns francs stgars 16 pertschient da las expensas chantunalas totalas. Questa quota è fitg bassa ed importa main che la mesadad da la media interchantunala da passa 33 pertschient. Il persunal chantunal n'è pia betg in chaschunader da custs problematic e vegn limità dal Cussegl grond cun cleras prescripziuns da credit.
Durant ils onns 2016 fin 2020 èn vegnidas stgaffidas dal Cussegl grond respectivamain da la Regenza totalmain var 340 plazzas a temp cumplain (FTE) ed uschia extraordinariamain bleras novas plazzas. Quasi trais quarts da questas plazzas servan ad ademplir novas incumbensas per la Confederaziun, per auters chantuns, per ils anteriurs districts u per vischnancas grischunas. Questas plazzas na chaschunan betg custs supplementars. Ellas n'engrevgeschan perquai betg las finanzas publicas ed èn exceptadas da la valur directiva nr. 6. Da quest dumber da plazzas pertutgan tut en tut 243 plazzas FTE las suandantas 9 autoritads u ils suandants 9 uffizis:
Sco che quai è vegnì explitgà en l'incumbensa èn vegnidas stgaffidas durant ils onns 2016 fin 2020 tut en tut 90 plazzas FTE ch'èn relevantas per la valur directiva. Quai correspunda ad en media 18 plazzas per onn cun ina summa dals salaris dad en media 1,77 milliuns francs. Quest augment importa en media 0,6 % da la summa totala dals salaris per onn ed è pia cleramain pli bass che 1 %. L'augment admissibel da la summa dals salaris da maximalmain 1 % sto numnadamain cuntegnair er ils meds finanzials per ils augments individuals dal salari e per las transfurmaziuns da plazzas. Er en la cumparegliaziun interchantunala è la prescripziun fitg restrictiva. Ella permetta da stgaffir mo las plazzas las pli necessarias. L'administraziun chantunala absolva mintga onn in process sever per stgaffir plazzas. Ina part considerabla da las resursas da persunal ch'i dovra supplementarmain sto mintgamai vegnir stgaffida cun transfurmaziuns u cun transferiments da plazzas. Pussaivladads da distgargia per l'administraziun ston vegnir nizzegiadas consequentamain; quai vala en spezial en connex cun la digitalisaziun dals process. Novas plazzas vegnan stgaffidas mo, sch'i n'èn betg pli pussaivlas ulteriuras raziunalisaziuns e transfurmaziuns da plazzas entaifer l'administraziun.
L'augment da plazzas relevant per la valur directiva e per las finanzas publicas importa mo bundant la mesadad da la creschientscha economica effectiva e da l'augment da las expensas chantunalas totalas per onn sco er da numerus indicaturs da prestaziun da l'administraziun chantunala. Da resguardar èsi er che la gronda part da las plazzas è vegnida stgaffida en las regiuns. E la gronda part da las plazzas ch'èn vegnidas stgaffidas en il rom dals puncts centrals da svilup, èn projects persistents cun in basegn da persunal a lunga vista. In stop cumplet da stgaffir plazzas fiss in dir cuntrast cun las pretensiuns che s'augmentan permanentamain per ademplir las incumbensas. Uschia vegniss sutminada facticamain er la valur directiva da la politica da finanzas nr. 6. Ultra da quai sto il Cussegl grond mantegnair la pussaivladad da permetter excepziuns. Restar duai er la pussaivladad da surpigliar incumbensas supplementaras da la Confederaziun, d'auters chantuns e da vischnancas, sch'ils custs èn cuvrids.
Sa basond sin questas explicaziuns propona la Regenza al Cussegl grond da refusar questa incumbensa.
10 da favrer 2021